CELEX: 52020PC0279
Language: el
Date: 2020-06-26
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2018/1696 του Συμβουλίου για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 του Συμβουλίου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.6.2020
            COM(2020) 279 final
            2020/0133(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης (ΕΕ) 2018/1696 του Συμβουλίου για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 του Συμβουλίου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               O κανονισμός (ΕΕ) 2017/1939 του Συμβουλίου σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (στο εξής: Ευρωπαϊκή Εισαγγελία) εκδόθηκε από το Συμβούλιο στις 12 Οκτωβρίου 2017 και άρχισε να ισχύει στις 20 Νοεμβρίου 2017. 
            
            
               Σύμφωνα με το άρθρο 20 του κανονισμού (ΕΕ) 2017/1939 του Συμβουλίου, η Επιτροπή είναι υπεύθυνη για τη σύσταση και την αρχική διοικητική λειτουργία της Ευρωπαϊκής Εισαγγελίας μέχρις ότου η τελευταία αποκτήσει την ικανότητα εκτέλεσης του προϋπολογισμού της. 
            
            
               Προϋπόθεση για τη σύσταση της Ευρωπαϊκής Εισαγγελίας είναι η επιλογή και ο διορισμός των μελών και του προσωπικού της, ιδίως των Ευρωπαίων εισαγγελέων, οι οποίοι/-ες, από κοινού με τον/την Ευρωπαίο/-α γενικό/-ή εισαγγελέα, συγκροτούν το συλλογικό όργανο της Ευρωπαϊκής Εισαγγελίας. Το συλλογικό όργανο της Ευρωπαϊκής Εισαγγελίας πρέπει να λάβει ορισμένες βασικές αποφάσεις γενικού χαρακτήρα, χωρίς τις οποίες η Ευρωπαϊκή Εισαγγελία δεν μπορεί να αρχίσει τις δραστηριότητές της. Μεταξύ αυτών περιλαμβάνονται, για παράδειγμα, η θέσπιση του εσωτερικού κανονισμού της Ευρωπαϊκής Εισαγγελίας, οι όροι απασχόλησης των Ευρωπαίων εντεταλμένων εισαγγελέων και ο διορισμός των Ευρωπαίων εντεταλμένων εισαγγελέων και του διοικητικού διευθυντή/της διοικητικής διευθύντριας. 
            
            
               Σύμφωνα με το άρθρο 16 παράγραφος 1 του κανονισμού (ΕΕ) 2017/1939 του Συμβουλίου, κάθε συμμετέχον κράτος μέλος προτείνει τρεις υποψηφίους/-ες που α) είναι ενεργά μέλη της εισαγγελικής αρχής ή του δικαστικού σώματος του οικείου κράτους μέλους, β) παρέχουν εχέγγυα ανεξαρτησίας και γ) διαθέτουν τα προσόντα που απαιτούνται για διορισμό σε υψηλό εισαγγελικό ή δικαστικό αξίωμα στο αντίστοιχο κράτος μέλος τους και διαθέτουν τη σχετική πρακτική πείρα στα εθνικά νομικά συστήματα, στις έρευνες στον χρηματοοικονομικό τομέα και στη διεθνή δικαστική συνεργασία σε ποινικές υποθέσεις.
            
            
               Επιπλέον, το άρθρο 16 παράγραφος 2 του κανονισμού (ΕΕ) 2017/1939 του Συμβουλίου ορίζει ότι το Συμβούλιο, αφού λάβει την αιτιολογημένη γνώμη από την επιτροπή επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 του Συμβουλίου, επιλέγει και διορίζει έναν/μία από τους/τις υποψηφίους/-ες ως Ευρωπαίο/-α εισαγγελέα του οικείου κράτους μέλους. Εάν η επιτροπή επιλογής κρίνει ότι συγκεκριμένος/-η υποψήφιος/-α δεν πληροί τις προϋποθέσεις που απαιτούνται για την άσκηση των καθηκόντων του Ευρωπαίου εισαγγελέα, η γνώμη της είναι δεσμευτική για το Συμβούλιο.
            
            
               Στις 13 Ιουλίου 2018 το Συμβούλιο εξέδωσε την εκτελεστική απόφαση (ΕΕ) 2018/1696 του Συμβουλίου για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) αριθ. 2017/1939 του Συμβουλίου. 
            
            
               Ο κανόνας VII αριθ. 2 των εν λόγω κανόνων λειτουργίας ορίζει ότι η επιτροπή επιλογής καλεί σε ακρόαση τους υποψηφίους που προτείνονται από τα κράτη μέλη για τη θέση του Ευρωπαίου εισαγγελέα και διατυπώνει γνώμη σχετικά με τα προσόντα των υποψηφίων για την εκτέλεση των καθηκόντων των Ευρωπαίων εισαγγελέων. Η επιτροπή επιλογής δηλώνει ρητά το κατά πόσον οι υποψήφιοι που προτείνονται από τα κράτη μέλη πληρούν τις προϋποθέσεις του άρθρου 16 παράγραφος 1 του κανονισμού (ΕΕ) 2017/1939 του Συμβουλίου και, σε περίπτωση που αυτές δεν πληρούνται, ζητά, μέσω της γραμματείας της, από το οικείο κράτος μέλος να προτείνει αντίστοιχο αριθμό νέων υποψηφίων. Στη συνέχεια, η επιτροπή επιλογής κατατάσσει τους υποψηφίους με βάση τα προσόντα και την πείρα τους. Η κατάταξη καθορίζει τη σειρά προτίμησης της επιτροπής επιλογής και δεν είναι δεσμευτική για το Συμβούλιο.
            
            
               Ως συνέπεια του κανόνα αυτού, όταν ένα κράτος μέλος δεν προτείνει τρεις επιλέξιμους/-ες υποψηφίους/-ες εντός εύλογου χρονικού διαστήματος, η επιτροπή επιλογής δεν μπορεί να διαβιβάσει στο Συμβούλιο την αιτιολογημένη γνώμη σχετικά με τους/τις υποψηφίους/-ες και δεν μπορεί να ολοκληρωθεί η διαδικασία επιλογής. Αυτό θα μπορούσε να εμποδίσει το Συμβούλιο να διορίσει τον/την Ευρωπαίο/-α εισαγγελέα του οικείου κράτους μέλους εγκαίρως και, κατά συνέπεια, να καθυστερήσει τη σύσταση και την έναρξη λειτουργίας της Ευρωπαϊκής Εισαγγελίας. 
            
            
               Η εμπειρία από τη διαδικασία επιλογής για τους πρώτους Ευρωπαίους εισαγγελείς αποκάλυψε ότι ένα κράτος μέλος ενδέχεται να αντιμετωπίσει σημαντικές δυσκολίες όσον αφορά τον εντοπισμό και την πρόταση επιλέξιμων υποψηφίων, ενώ σε ορισμένες εξαιρετικές περιπτώσεις, ενδέχεται να είναι αντικειμενικά αδύνατο να προταθεί ο αναγκαίος αριθμός επιλέξιμων υποψηφίων εντός εύλογου χρονικού διαστήματος.
            
            
               Στόχος της παρούσας πρότασης είναι να καταστεί δυνατό στην επιτροπή επιλογής να υποβάλλει την αιτιολογημένη γνώμη της στο Συμβούλιο σχετικά με δύο μόνο επιλέξιμους/-ες υποψηφίους/-ες σε εξαιρετικές και δεόντως αιτιολογημένες περιπτώσεις, δηλαδή όταν αποδεικνύεται επαρκώς ότι είναι αντικειμενικά αδύνατο για ένα κράτος μέλος να βρει τρίτο/-η επιλέξιμο/ή υποψήφιο/-α σε εύλογο χρονικό διάστημα, παρά το γεγονός ότι έχει καταβάλει όλες τις αναγκαίες προς τούτο προσπάθειες, δεδομένων των εξαιρετικών περιστάσεων που αντιμετωπίζει το εν λόγω κράτος μέλος. Υπό τις συνθήκες αυτές, η επιτροπή επιλογής θα μπορεί να διαβιβάσει στο Συμβούλιο την αιτιολογημένη γνώμη της σχετικά με δύο μόνο επιλέξιμους/-ες υποψηφίους/-ες, το δε Συμβούλιο θα είναι ελεύθερο να προχωρήσει με βάση την εν λόγω γνώμη. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η σύσταση της Ευρωπαϊκής Εισαγγελίας προβλέπεται από το άρθρο 86 της ΣΛΕΕ. Η Ευρωπαϊκή Εισαγγελία θα είναι ο πρώτος οργανισμός της ΕΕ με εξουσίες για διεξαγωγή ποινικών ερευνών και άσκηση διώξεων σε σχέση με εγκλήματα που θίγουν τα οικονομικά συμφέροντα της Ένωσης, ενώ θα είναι ένας εντελώς νέος συντελεστής στον χώρο της ευρωπαϊκής δικαιοσύνης. Η Ευρωπαϊκή Εισαγγελία αναμένεται να οδηγήσει σε μια πιο συνεκτική και αποτελεσματική πολιτική στον τομέα της δίωξης των εγκλημάτων σε βάρος του προϋπολογισμού της ΕΕ, με αποτέλεσμα την αύξηση του αριθμού των ποινικών διώξεων και των καταδικαστικών αποφάσεων, καθώς και την αύξηση του επιπέδου πρόληψης και ανάκτησης δολίως απολεσθέντων κονδυλίων της Ένωσης. 
               
               
                  Με την υποβολή της παρούσας πρότασης για τροποποίηση της εκτελεστικής απόφασης (ΕΕ) 2018/1696 του Συμβουλίου, η Επιτροπή συμμορφώνεται με την υποχρέωση που υπέχει βάσει του άρθρου 20, του άρθρου 14 παράγραφος 3 και του άρθρου 16 παράγραφος 2 του κανονισμού 2017/1939 του Συμβουλίου. Η παρούσα πρόταση θα καταστήσει δυνατή την ολοκλήρωση των αναγκαίων διαδικασιών επιλογής και διορισμού των Ευρωπαίων εισαγγελέων της Ευρωπαϊκής Εισαγγελίας, ώστε να ξεκινήσουν εγκαίρως οι δραστηριότητες. Ως εκ τούτου, η παρούσα πρόταση συνάδει πλήρως με τις ισχύουσες διατάξεις στον αντίστοιχο τομέα πολιτικής.
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρωτοβουλία συνάδει με άλλες ενωσιακές πολιτικές και νομοθετικές εξελίξεις που αποσκοπούν στην ενίσχυση της προστασίας των οικονομικών συμφερόντων της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               
                  Η πρόταση βασίζεται στο άρθρο 291 της ΣΛΕΕ, σε συνδυασμό με το άρθρο 14 παράγραφος 3 και το άρθρο 16 παράγραφος 2 του κανονισμού (ΕΕ) 2017/1939 του Συμβουλίου. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η έγκριση και η τροποποίηση των κανόνων λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 του Συμβουλίου μπορούν να γίνουν μόνο από τα θεσμικά όργανα της Ένωσης, βάσει εκτελεστικής αρμοδιότητας, και συνεπώς εμπίπτουν από τη φύση τους στην αποκλειστική αρμοδιότητα της Ένωσης και δεν έχει εν προκειμένω εφαρμογή η αρχή της επικουρικότητας.
               
            
            
               •Αναλογικότητα
            
            
               
                  Η παρούσα πρόταση περιορίζεται σε ό,τι είναι αναγκαίο για την επίτευξη των προτεινόμενων στόχων και, ως εκ τούτου, συμμορφώνεται με την αρχή της αναλογικότητας. Η παρούσα πρόταση συνδέεται άμεσα με την έναρξη ισχύος του κανονισμού (ΕΕ) 2017/1939 του Συμβουλίου και είναι ουσιαστικής σημασίας για να εξασφαλιστεί η ταχεία σύσταση και η έναρξη δραστηριοτήτων της Ευρωπαϊκής Εισαγγελίας. 
               
            
            
               •Επιλογή της νομικής πράξης
            
            
               
                  Το άρθρο 14 παράγραφος 3 σε συνδυασμό με το άρθρο 16 παράγραφος 2 του κανονισμού (ΕΕ) 2017/1939 του Συμβουλίου προβλέπει τη συγκεκριμένη νομική πράξη. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               
                  Δεδομένης της στοχευμένης και περιορισμένης φύσης της παρούσας πρότασης, καθώς και του γεγονότος ότι συνάδει με την υποχρέωση της Επιτροπής βάσει του άρθρου 14 παράγραφος 3 του κανονισμού σε συνδυασμό με το άρθρο 16 παράγραφος 2 του κανονισμού 2017/1939 του Συμβουλίου, δεν διενεργήθηκαν εκ των υστέρων αξιολογήσεις, διαβουλεύσεις με τα ενδιαφερόμενα μέρη και εκτίμηση επιπτώσεων. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεδομένης της φύσης του παρόντος μέτρου, δεν υπάρχει ανάγκη για εφαρμογή. 
               
            
            
               •Επεξηγηματικά έγγραφα (για οδηγίες)
            
            
               
                  Η παρούσα πρόταση δεν απαιτεί επεξηγηματικά έγγραφα σχετικά με τη μεταφορά στο εθνικό δίκαιο. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               Η τροποποίηση θα παρέχει στην επιτροπή επιλογής τη δυνατότητα να υποβάλλει την αιτιολογημένη γνώμη της στο Συμβούλιο σχετικά με δύο μόνο επιλέξιμους/-ες υποψηφίους/-ες σε εξαιρετικές και δεόντως αιτιολογημένες περιπτώσεις, δηλαδή όταν αποδεικνύεται επαρκώς ότι είναι αντικειμενικά αδύνατο για ένα κράτος μέλος να βρει τρίτο/-η επιλέξιμο/-η υποψήφιο/-α σε εύλογο χρονικό διάστημα, παρά το γεγονός ότι έχει καταβάλει όλες τις αναγκαίες προς τούτο προσπάθειες, δεδομένων των εξαιρετικών περιστάσεων που αντιμετωπίζει το εν λόγω κράτος μέλος. Υπό τις συνθήκες αυτές, η επιτροπή επιλογής θα μπορεί να διαβιβάσει στο Συμβούλιο την αιτιολογημένη γνώμη της σχετικά με δύο μόνο επιλέξιμους/-ες υποψηφίους/-ες, το δε Συμβούλιο θα είναι ελεύθερο να προχωρήσει με βάση την εν λόγω γνώμη.
            
            
               2020/0133 (NLE)
            
         
         
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2018/1696 του Συμβουλίου για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 του Συμβουλίου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (στο εξής: Ευρωπαϊκή Εισαγγελία)
                  1
               , και ιδίως το άρθρο 14 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Ευρωπαϊκή Εισαγγελία συστάθηκε για την έρευνα, τη δίωξη και την παραπομπή ενώπιον της δικαιοσύνης των δραστών αξιόποινων πράξεων καθώς και των συνεργών σε αξιόποινες πράξεις οι οποίες θίγουν τα οικονομικά συμφέροντα της Ένωσης. 
            
            
               (2)Ο κανονισμός (ΕΕ) 2017/1939 ορίζει ότι το Συμβούλιο οφείλει να διορίζει κάθε Ευρωπαίο/-α εισαγγελέα μεταξύ τριών υποψηφίων με τα αναγκαία προσόντα, προτεινόμενων από κάθε κράτος μέλος, αφού λάβει αιτιολογημένη γνώμη από την επιτροπή επιλογής που προβλέπεται στο άρθρο 14 παράγραφος 3 του εν λόγω κανονισμού.
            
            
               (3)Η επιλογή και ο διορισμός των Ευρωπαίων εισαγγελέων, μαζί με τον Ευρωπαίο γενικό εισαγγελέα από το συλλογικό όργανο της Ευρωπαϊκής Εισαγγελίας, αποτελούν προϋπόθεση για τη σύσταση της Ευρωπαϊκής Εισαγγελίας.
            
            
               (4)Στις 13 Ιουλίου 2018 το Συμβούλιο εξέδωσε την εκτελεστική απόφαση (ΕΕ) 2018/1696 του Συμβουλίου για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939
                  2
               . 
            
            
               (5)Ο κανόνας VΙΙ αριθ. 2 των εν λόγω κανόνων λειτουργίας ορίζει ότι η επιτροπή επιλογής, με βάση τα πορίσματά της κατά τη διάρκεια της εξέτασης και της ακρόασης, διατυπώνει γνώμη σχετικά με τα προσόντα των υποψηφίων για την εκτέλεση των καθηκόντων των Ευρωπαίων Εισαγγελέων και δηλώνει ρητά το κατά πόσον οι υποψήφιοι πληρούν τις προϋποθέσεις του άρθρου 16 παράγραφος 1 του κανονισμού (ΕΕ) 2017/1939. Η επιτροπή επιλογής πρέπει να αιτιολογεί τη γνώμη της. Σε περίπτωση που προτεινόμενοι υποψήφιοι δεν πληρούν τις προϋποθέσεις του άρθρου 16 παράγραφος 1 του κανονισμού (ΕΕ) 2017/1939, ο ίδιος κανόνας ορίζει ότι η επιτροπή επιλογής πρέπει να ζητήσει, μέσω της γραμματείας της, από το οικείο κράτος μέλος να προτείνει αντίστοιχο αριθμό νέων υποψηφίων.
            
            
               (6)Κατ’ εξαίρεση από τον κανόνα αυτό, η επιτροπή επιλογής θα πρέπει να έχει τη δυνατότητα να υποβάλλει την αιτιολογημένη γνώμη της στο Συμβούλιο σχετικά με δύο μόνο επιλέξιμους/-ες υποψηφίους/-ες, εφόσον αποδεικνύεται επαρκώς ότι είναι αντικειμενικά αδύνατο για ένα κράτος μέλος να βρει τρίτο/-η επιλέξιμο/-η υποψήφιο/-α σε εύλογο χρονικό διάστημα, παρά το γεγονός ότι έχει καταβάλει όλες τις αναγκαίες προς τούτο προσπάθειες, λόγω εξαιρετικών περιστάσεων στο εν λόγω κράτος μέλος. Στην περίπτωση αυτή, η επιτροπή επιλογής θα πρέπει να είναι σε θέση να υποβάλει τη γνώμη της στο Συμβούλιο σχετικά με δύο μόνο επιλέξιμους/-ες υποψηφίους/-ες και το Συμβούλιο μπορεί να προβεί στον διορισμό βάσει καταλόγου με δύο μόνο επιλέξιμους/-ες υποψηφίους/-ες.
            
            
               (7)Η εκτελεστική απόφαση (ΕΕ) 2018/1696 του Συμβουλίου θα πρέπει να τροποποιηθεί αναλόγως.
            
            
               (8)Προκειμένου να διασφαλιστεί η έγκαιρη έναρξη των δραστηριοτήτων της Ευρωπαϊκής Εισαγγελίας, η παρούσα εκτελεστική απόφαση θα πρέπει να αρχίσει να ισχύει την επομένη της δημοσίευσής της,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στον κανόνα VII αριθ. 2 του παραρτήματος της εκτελεστικής απόφασης (ΕΕ) 2018/1696 του Συμβουλίου για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 του Συμβουλίου, παρεμβάλλεται το ακόλουθο εδάφιο μετά το δεύτερο εδάφιο:
            
            
               «Κατ’ εξαίρεση, όταν αποδεικνύεται επαρκώς ότι είναι αντικειμενικά αδύνατο για ένα κράτος μέλος να βρει τρίτο/-η επιλέξιμο/-η υποψήφιο/-α σε εύλογο χρονικό διάστημα, παρά το γεγονός ότι έχει καταβάλει όλες τις αναγκαίες προς τούτο προσπάθειες, και δεδομένων των εξαιρετικών περιστάσεων στο εν λόγω κράτος μέλος, η επιτροπή επιλογής μπορεί, έπειτα από διαβούλευση με το οικείο κράτος μέλος και αφού παράσχει επαρκείς λόγους, να υποβάλει την αιτιολογημένη γνώμη της στο Συμβούλιο σχετικά με δύο μόνο επιλέξιμους/-ες υποψηφίους/-ες». 
            
         
         
            
               Άρθρο 2
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 283 της 31.10.2017, σ. 1.
               
               
                  
                     (2)
                  
                        ΕΕ L 282 της 12.11.2018, σ. 8-12.